A sírhalom
Piros rózsaboltozatok!
Légyen sírom alattatok,
 	Ha elérem halálom.
Hullott rózsák levelével
Nyugtassa porom békével
 	Ama jóltévő álom.
Úgyis ha volt víg életem
Rózsák! néktek köszönhetem
 	S homályos árnyéktoknak!
Most is éltem vége felé
Ha mindenbe únok belé,
 	Örvendek látástoknak.
Rózsák! melyeket szeretek,
Nyúgodjon porom köztetek
 	Ha eltakaríttatom.
Árnyéktok nyugodalmába
Álljon sírhalmom magába:
 	Ez végső akaratom.
Versek